**A *Prunus lusitanica* és az *Elaeagnus pungens* ‘Maculata Aurea’ levélanatómiai vizsgálata**

Horváthné Baracsi Éva1, Koronya Dalma1, Balázs Viktória Lilla2,Farkas Ágnes2

1Pannon Egyetem Georgikon Kar, Kertészeti Tanszék, Keszthely

2Pécsi Tudományegyetem Gyógyszerésztudományi Kar, Farmakognóziai Intézet, Pécs

Kutatásunkban két, hazánkban kevésbé ismert lomblevelű örökzöld cserje taxon, a portugál babérmeggy (*Prunus lusitanica* L.) és az örökzöld ezüstfa (*Elaeagnus pungens* Tumb.‘Maculata Aurea’) szerepelt. A vizsgálatok célja az volt, hogy kiderítsük, milyen eltérések detektálhatók az évszakok változásait is figyelembe véve a két termőhelyen nevelt egyedek levélszöveti szerkezetében.

A kísérletben szereplő egyedek a Pannon Egyetem Georgikon Kar Keszthelyen és Cserszegtomajon található telepeire kerültek elültetésre 2007-ben. A két termőhely klimatikus és edafikus jellemzőiben eltér egymástól. A vizsgálatok 2013 és 2015 között zajlottak. Mindkét kísérleti helyről évszakonként és taxononként 20-20 db levélmintát szedtünk, majd kb. 1 cm2-es szegmenseket vágtunk a levéllemez középső részéből. A mintákat hidroxietil-metakrilát alapú műgyantába ágyaztuk be, majd rotációs mikrotómmal 10μm vastagságú keresztmetszeteket vágtunk belőlük. A festést toluidinkékkel végeztük. A fotókat NIKON ECLIPSE 80i típusú mikroszkóppal kapcsolt Spot Basic programmal készítettük el, a méréseket Image Tools 3.0 programmal végeztük. Mértük a levéllemez, az oszlopos sejtsorok, a kutikula és az epidermisz vastagságát, valamint meghatároztuk a paliszád sejtsorok számát. A statisztikai kiértékelést kétmintás t-próbával ill. Mann-Whitney próbával végeztük.

Megállapítottuk, hogy mindkét taxon dorziventrális levelű, a heterogén mezofillumot paliszád és spongiosus klorenchima tölti ki. A szárazságtűrő bélyegek, így a kétsoros epidermisz, vastag kutikula, valamint a csillag- ill. pikkelyszőrök az *E. pungens* ‘Maculata Aurea’-nál jelen vannak. A *P. lusitanica* szöveti szerkezetében sokkal több a sejtközötti járat, benne számos Ca-oxalát rozetta kristállyal.

Az egyes paraméterek alakulására sem az évszakok változása, sem pedig a két eltérő adottságú termőhely nem volt statisztikailag is igazolható hatással, de a növényminták vizsgálata során számos tendenciát észleltünk. Az átlagértékeket tekintve a levéllemez mindkét taxon esetében, az oszlopos sejtek rétege pedig a *P. lusitanica*-nál vastagabb volt a keszthelyi termőhelyen, mint a cserszegtomaji termőhelyen. Az *E. pungens* ‘Maculata Aurea’ fajtánál kimutatott vastag kutikula réteg és a levél fonákján lévő fedőszőrök jelenléte alátámasztja a taxon szárazságtűrő képességét. A vékony, vagy alig látható kutikula, az epidermiszből kissé kiemelkedő sztóma zárósejtek pedig a *P. lusitanica* jobb termőhely iránti igényét mutatják. A kloroplasztiszokban gazdag oszlopos parenchima sejtsorainak száma a nyári időszakban kissé megnövekedett, ami a fényben gazdag évszak aktívabb asszimilációs tevékenységét jelzi. Az *E. pungens* ‘Maculata Aurea’ fajta esetében a kutikula átlagos vastagsága abban a két évszakban – nyár és tél − volt a legjelentősebb, ahol a védelmi funkcióra a legnagyobb szükség van, vagyis a hőség és a fagyok idején.

A jobb edafikus viszonyok között lévő, a keszthelyi kísérleti területen élő egyedek levelein mért paraméterek a jobb kondíciót támasztották alá, amely a két növényállomány összehasonlítása során vizuálisan is jól érzékelhető volt.